Φεράν Τόρες

Ο Φεράν Τόρες Γκαρθία (βαλενθιανικά: Ferran Torres García, , γενν. στις 29 Φεβρουαρίου 2000) είναι Ισπανός επαγγελματίας ποδοσφαιριστής, ο οποίος αγωνίζεται ως πλάγιος μέσος για τη Μπαρτσελόνα.

Σταδιοδρομία σε συλλόγους

Βαλένθια 
Γεννημένος στο Φόγιος της Βόρειας Όρτα στη Βαλενθιανική Κοινότητα, ο Τόρες εντάχθηκε στην ακαδημία νέων της Βαλένθια το 2006, σε ηλικία έξι ετών. Στις 15 Οκτωβρίου 2016, ενώ ήταν ακόμα έφηβος, έκανε το ντεμπούτο του σε επίπεδο ανδρών με τη Βαλένθια Μεστάγια, μπαίνοντας ως αλλαγή στην εντός έδρας ήττα με 0-2 εναντίον της Μαγιόρκα Β για τη Σεγούντα Ντιβισιόν Β. 

Ο Τόρες προβιβάστηκε στην Β ομάδα πριν από τη σεζόν 2017-18 και σημείωσε το πρώτο του γκολ στις 26 Αυγούστου 2017, σκοράροντας το δεύτερο γκολ της ομάδας στην εντός έδρας νίκη με 4-1 εναντίον της ΚΦ Περαλάδα-Χιρόνα. Στις 5 Οκτωβρίου, αφού συνδέθηκε στενά με τη Μπαρτσελόνα και τη Ρεάλ Μαδρίτης, ανανέωσε το συμβόλαιό του, το οποίο αύξησε τη ρήτρα αποδέσμευσής του σε 25 εκατομμύρια ευρώ. Προήχθη επίσης στην πρώτη ομάδα την 1η Ιανουαρίου 2018. 

Ο Τόρες έκανε το ντεμπούτο του στην πρώτη ομάδα στις 30 Νοεμβρίου 2017, μπαίνοντας ως αλλαγή στην εντός έδρας νίκη με 4-1 εναντίον της Ρεάλ Σαραγόσα για το Κύπελλο Ισπανίας. Έκανε το ντεμπούτο του στην Πριμέρα Ντιβισιόν στις 16 Δεκεμβρίου, παίζοντας στα τελευταία εννέα λεπτά της ήττας με 1-2 εναντίον της Έιμπαρ και έγινε ο πρώτος παίκτης που γεννήθηκε στη δεκαετία του 2000 που αγωνίστηκε στο πρωτάθλημα. Ο Τόρες έκανε το ευρωπαϊκό ντεμπούτο του στο Τσάμπιονς Λιγκ στις 23 Οκτωβρίου 2018, ξεκινώντας βασικός στην ισοπαλία με 1-1 εναντίον της Γιανγκ Μπόις. Σημείωσε το πρώτο του γκολ στην Πριμέρα Ντιβισιόν στις 19 Ιανουαρίου 2019, δέκα λεπτά μετά την είσοδο του στον αγώνα, στη νίκη με 2-1 εναντίον της Θέλτα Βίγο. Έμεινε στον πάγκο καθώς η Βαλένθια νίκησε τη Μπαρτσελόνα με 2-1 στον τελικό του Κυπέλλου Ισπανίας του 2019 στο Στάδιο Μπενίτο Βιγιαμαρίν στη Σεβίλλη, στις 25 Μαΐου. 

Στις 5 Νοεμβρίου 2019, ο Τόρες σημείωσε το πρώτο του γκολ στο Τσάμπιονς Λιγκ, σκοράροντας το τελευταίο γκολ της ομάδας του στην εντός έδρας νίκη με 4-1 εναντίον της Λιλ και έγινε ο νεότερος σκόρερ της Βαλένθια στην ιστορία της διοργάνωσης, καθώς και ο πρώτος παίκτης από ισπανικές ομάδες που γεννήθηκε στο 2000 που σκόραρε στο Τσάμπιονς Λιγκ. Στις 23 Νοεμβρίου 2019, ο Τόρες έκανε την 50ή του εμφάνιση στην Πριμέρα Ντιβισιόν για τη Βαλένθια στην ήττα με 1-2 εναντίον της Ρεάλ Μπέτις και έγινε ο νεότερος παίκτης της ομάδας που έπαιξε σε 50 αγώνες πρωταθλήματος σε ηλικία 19 ετών και 324 ημερών, σπάζοντας το ρεκόρ 40 χρόνων ρεκόρ του Μιγέλ Τεντίγιο (19 χρόνια και 351 ημέρες).

Μάντσεστερ Σίτι 
Στις 4 Αυγούστου 2020, η Μάντσεστερ Σίτι ανακοίνωσε την υπογραφή του Τόρες με πενταετές συμβόλαιο, διατηρώντας τον στο σύλλογο μέχρι το 2025. Το κόστος μεταγραφής αναφέρθηκε σε 27 εκατομμύρια ευρώ.

Εθνική ομάδα 
Ο Τόρες ήταν μέλος της Εθνικής Ισπανίας U17 που κέρδισε το Ευρωπαϊκό Πρωτάθλημα U17 του 2017, κερδίζοντας στον τελικό την Αγγλία και ήταν επίσης μέλος της ομάδας που έφτασε στον τελικό του Παγκόσμιου Κυπέλλου U17 του 2017 αργότερα το ίδιο έτος, χάνοντας από τον ίδιο αντίπαλο. Ονομάστηκε Εθνική Ισπανίας U19 για το Ευρωπαϊκό Πρωτάθλημα U19 του 2019 στην Αρμενία. Σημείωσε το νικητήριο πέναλτι στη νίκη στον ημιτελικό επί της Γαλλίας και τα δύο γκολ της νίκης με 2-0 στον τελικό εναντίον της Πορτογαλίας. Έκανε το ντεμπούτο του για την Εθνική Ισπανίας U21 στις 6 Σεπτεμβρίου 2019, στην εκτός έδρας νίκη με 1-0 εναντίον του Καζακστάν για τα προκριματικά του Ευρωπαϊκού Πρωταθλήματος U21 του 2021.

Μόλις 16 μέρες μετά τη μεταγραφή του στη Μάντσεστερ Σίτι, ο Τόρες κλήθηκε για πρώτη φορά στην Εθνική Ισπανίας. Έκανε το ντεμπούτο του εναντίον της Γερμανίας στο Πρωτάθλημα Εθνών ΟΥΕΦΑ στις 3 Σεπτεμβρίου 2020, όπου έπαιξε σε όλο τον αγώνα στην εκτός έδρας ισοπαλία με 1-1. Τρεις μέρες αργότερα, σκόραρε το πρώτο του γκολ στη νίκη με 4–0 επί της Ουκρανίας. Στις 17 Νοεμβρίου 2020, ο Τόρες σημείωσε το πρώτο του χατ τρικ με εθνική ομάδα στη νίκη με 6–0 εναντίον της Γερμανίας.

Διακρίσεις

Συλλογικές 

 Βαλένθια  

 Κύπελλο Ισπανίας: 2018-19

Διεθνής 

 Ισπανία U17 

 Ευρωπαϊκό Πρωτάθλημα U17: 2017 

 Ισπανία U19 

 Ευρωπαϊκό Πρωτάθλημα U19: 2019

Παραπομπές

Εξωτερικοί σύνδεσμοι 
 
 
 Προφίλ στο Transfermarkt.com

Ισπανοί ποδοσφαιριστές
Βαλενθιανοί ποδοσφαιριστές
Μέσοι ποδοσφαιριστές
Ποδοσφαιριστές Εθνικής Ισπανίας Κ17
Ποδοσφαιριστές Εθνικής Ισπανίας Κ19
Ποδοσφαιριστές Εθνικής Ισπανίας Κ21
Ποδοσφαιριστές Εθνικής Ισπανίας
Ποδοσφαιριστές Βαλένθια ΚΦ Μεστάγια
Ποδοσφαιριστές Σεγούντα Ντιβιζιόν Β
Ποδοσφαιριστές Βαλένθια ΚΦ
Ποδοσφαιριστές Πριμέρα Ντιβιζιόν
Ποδοσφαιριστές Μάντσεστερ Σίτι
Ποδοσφαιριστές Πρέμιερ Λιγκ
Ξένοι ποδοσφαιριστές στην Αγγλία
Ισπανοί ποδοσφαιριστές στο εξωτερικό
Ποδοσφαιριστές Ευρωπαϊκού Πρωταθλήματος 2020
Ποδοσφαιριστές Μπαρτσελόνα